Seun (10) se lyk by verlate plaashuis gekry | Maroela Media
Seun (10) se lyk by verlate plaashuis gekry
Die Port Alfred-polisie in die Oos-Kaap het 'n ondersoek van stapel gestuur nadat die liggaam van 'n tienjarige seun langs 'n verlate plaashuis gevind is. Die seun is Saterdagoggend vir die laaste keer lewend gesien.
Kapt. Mali Govender, polisiewoordvoerder, het Woensdag gesê die seun se liggaam is op die Trikwakawa-plaas in die Seafield-omgewing, noordoos van Port Alfred, gevind.
"Die seun het na bewering Vrydag sy huis verlaat en saam met vier ander seuns 'n tradisionele seremonie op 'n nabygeleë plaas bygewoon," het Govender gesê. "Die seuns het glo alkohol gebruik en Saterdagoggend teruggestap huis toe."
Volgens Govender het die seun het by 'n verlate huis gaan sit om te rus en sy vriende belowe hy sal hulle later volg. Hy het dit egter nooit gedoen nie.
Die seun se ouma het Maandag navraag oor hom by die ander seuns gedoen. Hulle het besluit om hom te gaan soek en het hom by die verlate huis waar hulle hom agtergelaat het, aangetref.
In dié stadium word daar nie vuilspel vermoed nie. Die polisie doen 'n geregtelike doodondersoek.
Oos-Kaap Port Alfred vermis
Nee!!!!!! REGTIG 10 jaar oud??? Vrydag die huis verlaat…. En ouma doen eers die Maandag navraag dis iets vreeslik hoe slaap jy as jou kind nie by die huis is nie en dit nog so jong seun… My seun 9 en hy mag nie eers alleen in die straat stap nie… Eintlik is hul nog baie klein…aai sterkte met die afsterwe. RIV SEUN!!!